El Teatre Municipal l’Ateneu acull una nova Mostra de Teatre Escolar als mesos de maig i juny - La Veu de l'Anoia
Portada Cultura El Teatre Municipal l’Ateneu acull una nova Mostra de Teatre Escolar als...
El Teatre Municipal l’Ateneu acull una nova Mostra de Teatre Escolar als mesos de maig i juny
Durant els mesos de maig i juny tindrà lloc al Teatre Municipal l’Ateneu d’Igualada una nova edició de la Mostra de Teatre Escolar. Aquesta iniciativa es duu a terme des de 1979 i enguany inclou un total de deu escoles i instituts de la ciutat, que oferiran les obres de teatre que han preparat al llarg del curs. La primera actuació serà el proper, 3 de maig, a les 15:30h, a càrrec de l’Escola Àuria, que presentarà Joan sense por i Joan silenci.
En total seran 24 actors i actrius sota la direcció de Víctor Borràs. La següent escola serà el Ramon Castelltort que, el dia 19 de maig a les 19h, oferirà tres obres, La Caputxeta i el llop, la Donzella sàvia i La ventafocs del segle XXI. El dia 20 de maig, a les 17h, l’escola Garcia Fossas representarà El monstre dels colors, Grease el musical, Les joguines es desperten i Tradicions poc tradicionals. L’Institut Joan Mercader oferirà l’obra Alícia el 23 de maig en dues sessions, a les 13 i a les 20h. L’Institut Pere Vives Vich, el 31 de maig a les 19h, dues obres de Molière, La malalta imaginària i El burgès gentilhome.
L’escola Emili Vallès actuarà l’1 de juny amb Sidral al plató; l’Institut Badia i Margarit el 2 de juny amb Emocions humanes segons William; l’escola Montclar-Mestral el 6 de juny amb El petit dels tres tambors i, finalment, el Gabriel Castellà el dimarts, 13 de juny, amb El flautista d’Hamelin. L’accés a totes les actuacions és lliure i gratuït.
Article anteriorReeixit aniversari a l’Hospital de Dia Sant Jordi
Següent articleEls associats d’Igualada Comerç tindran avantatges exclusives a la Mútua General de Catalunya